Mette Frederiksen (S), 2025-12-09:
Det kan det jo sagtens være jeg får behov for, for dengang vi skulle lave Arnes pension, var alle blå partier og desværre også mine gode venner ovre i det Radikale Venstre imod.
Når vi kunne lave Arnepensionen, var det, fordi vi gik sammen med gode venner på den røde fløj, og at Dansk Folkeparti hjalp til.
Så vi har tidligere haft et rigtig godt samarbejde på pensionsområdet, og det tror jeg også vi får brug for i fremtiden, for så vidt jeg kan se, er der ikke nogen af politikerne fra de blå partier – nu er de her ikke alle sammen, men jeg kan jo se konturerne bag hr. Morten Messerschmidt – der er optaget af, at der er en Arnepension i fremtiden.
Det gør jeg altså stadig væk.
Man kan godt være uenig en gang imellem, eller man kan have diskussioner; de bedste venskaber og ægteskaber er vel i virkeligheden dem, hvor man også kan håndtere at have nogle diskussioner.
Jeg er egentlig ikke sikker på, at Arne og jeg er så uenige om så mangt og meget, for jeg vil også gerne gøre noget ved de stigende fødevarepriser.
Det, vi har været optaget af, er at få pengene ud at arbejde hurtigt, og vi har egentlig også vurderet, at vi vil kunne hjælpe flere målrettet, f.eks. når vi fjerner elafgiften, når vi forhøjer ældrechecken, og når vi laver et lønløft i den offentlige sektor, end vi kan gøre med fødevaremomsen.
Men jeg er ikke færdig med at diskutere fødevaremoms, og man kan jo godt gøre flere ting for at hjælpe danskerne.
I forhold til pension vil jeg sige, at Arne har fået sin pension, og selvfølgelig er jeg jo stolt af det, for det var en af de første store forbedringer for danske lønmodtagere, vi havde set igennem ganske mange år.
Jeg mener ikke, at pensionsalderen bare kan blive ved med at stige.
Jeg synes, at man, dengang man lavede velfærdsaftalen tilbage i 2006, i virkeligheden glemte at skrive det sidste kapitel i den reform, for man siger, at danskerne skal arbejde længere, i takt med at vi bliver ældre, og det er jo fint nok – der er i øvrigt historisk mange seniorer på arbejdsmarkedet lige nu, og tak for det – men det siger da sig selv, at alle ikke bare kan blive ved med at arbejde.
Derfor skal vi, næste gang vi skal stemme om pensionsalderen, have noget mere social balance ind i det her.
Det er mit meget, meget klare tilsagn.
Jeg ved ikke, om hr. Morten Messerschmidt kan give det samme tilsagn, for dem, man har tænkt sig at arbejde sammen med, mener vel egentlig ikke det, spørgeren giver udtryk for.
Det er store spørgsmål på ganske, ganske kort tid.
Det er det korte svar.
Den primære grund til, at vi har kunnet leve så mange år i fred og med stabilitet i Europa, har været det transatlantiske bånd, der opstår fra anden verdenskrig og frem.
Det er tydeligt, at det er et USA, der trækker sig væk, desværre, fra i hvert fald dele af det samarbejde.
Jeg er heller ikke enig i analysen omkring Rusland, som står i den strategi, for Rusland udgør en fare for Europa og dermed også for USA og for det transatlantiske bånd.
I forhold til Ukraine er der en overhængende risiko for en fredsaftale, som vil skade både Ukraine, Europa og Danmark.
Det er et potentielt scenarie, vi kigger ind i.
Rusland vil ikke have fred.
Det har de sagt meget klart.
Det viser de meget klart med natlige angreb ind i Ukraine.
Jeg ser det sådan, at lader vi Ukraine falde – og det gør man jo, hvis ikke der er en fredsaftale, som er langvarig, og som er reel – så har vi åbnet porten for, at Rusland kan fortsætte med deres imperiale drømme, som er det, der ligger bag angrebet på Ukraine.
Så vi er et rigtig, rigtig farligt sted.
Derfor skal vi fortsætte oprustningen af os selv og af Europa, men vi bliver også nødt til at holde stand i forhold til Ukraine, for når vi hjælper Ukraine, er det ikke, fordi vi kun hjælper et andet land.
Det er, fordi mange af os betragter det som forsvarsværket for Europa lige nu.
Jeg kan sige det på en anden måde: Når en ukrainer i nat går i døden, gør han det også for resten af Europa.
I forhold til det 3. pkt. om vedvarende energi vil jeg sige, at kampen for klimaet går baglæns lige nu.
Da jeg vågnede i morges og tændte for radioavisen, som jeg næsten altid gør, var nyheden, at overalt i Danmark rulles vedvarende energi nu tilbage som en konsekvens af kommunalvalget.
Det eneste spørgsmål, der ikke rigtig blev spillet, er: Hvad har I så tænkt jer at gøre?
Vi kan jo godt være enige om, at de der solceller ikke er pæne, og det kan også godt være, det har taget overhånd, men så bliver vi jo nødt til at være sikre på, at Danmark og Europa får noget andet billig grøn energi, ellers taber vi som sagt konkurrenceevne.
Så på alle tre parametre bevæger tingene sig den forkerte vej.